དཔེ་ཆོས་ལོ་ཙཱ་ནི་གོང་དུ་བརྗོད་པ་བཞིན་མི་རིགས་ཕན་ཚུན་དབར་གྱི་རིག་གནས་དང་དེའི་རྒྱབ་ལྗོངས།ལོ་རྒྱུས་ཀྱི་གནད་དོན།རྩོམ་རིག་བརྩམས་ཆོས་ཀྱི་གོ་བདེ་བའི་ཆ་དང་རྣ་བར་སྙན་པའི་ཁྱད་ཆོས་སོགས་ལ་གལ་འགངས་ཤིན་ཏུ་ཆེ་བ་ཞིག་ཡིན་པ་དེ་ལ་དཔེ་ཆོས་ཚིག་མཛོདལསདུས་རབས་བཅུ་གཅིག་པའི་དགེ་བའི་བཤེས་གཉེན་པོ་ཏོ་བ་མཚན་དངོས་རིན་ཆེན་གསལ་དུ་འབོད་པ་མཆོག་གིས་བརྡ་སྤྲོད་པར་དཔེ་ཆོས་ཀྱི་ནུས་པ་ཆེ་བར་མཐོང་ནས་སློབ་མ་རྣམས་ལ་བཀའ་གདམས་པའི་བྱང་ཆུབ་ལམ་རིམ་འཆད་ཉན་མཛད་པའི་གོ་རིམ་དུ་བབ་དང་བསྟུན་ནས་དཔེ་ཆོས་གང་མང་སྦྱར་ནས་གསུངས་པས་ཚིག་ཉུང་ལ་དོན་རྒྱས་པ།བློ་ལ་འཛིན་བདེ་ཞིང་རྒྱུད་ལ་གཟུངས་ཐེབས་པའི་གོ་ཆེན་པོ་ཆོད་པར་གྲགསཅེས་གསལ་བ་ལྟར་དཔེ་ཆོས་ནི་མི་རིགས་ཤིག་གི་རིག་གནས་ཁྲོད་གནས་བབ་ཧ་ཅང་གལ་ཆེན་བཟུང་ཡོད་པ་དང་དེ་ལོ་ཙཱ་བྱས་ན་སྤྱིར་མི་རིགས་འདི་གའི་རིག་གནས་དེ་གྱང་ངོས་དཀར་པོར་མཛེས་རིས་ཀྱིས་ཕྱུག་པར་བྱས་པའི་ཚོན་རྩི་བྱུག་པ་བཞིན་ལྟ་མཁན་ངོས་ནས་མིག་ལ་མཛེས་པ་མ་ཟད་ཀློག་མཁན་ངོས་ནས་བརྗོད་པ་ཁ་ལ་བདེ་བ་དང་ཉན་མཁན་ངོས་ནས་ཚིག་སྦྱོར་རྣ་བར་སྙན་འཇེབས་ལྡན་ཞིང་བརྗོད་བྱའི་ནང་དོན་གཏིང་ཟབ་པ་དང་རྟོགས་སླ་བའི་ཁྱད་ཆོས་ཡོད།རྒྱ་སྐད་ཀྱི་དཔེ་ཆོས་གཅིག་བོད་སྐད་དུ་ཡང་དག་པར་བསྒྱུར་ཐུབ་ན་བོད་མི་རིགས་ཀྱི་དཔེ་ཆོས་ཀྱི་རིག་གནས་ཕུན་སུམ་ཚོགས་སུ་འགྲོ་ལ་བོད་མི་རྣམས་ཀྱི་སྐད་བརྡའི་རིགས་དབྱེའམ་ནང་དོན་ཡང་ཕུན་སུམ་ཚོགས་སུ་འགྲོ་བས་ང་ཚོས་ངེས་པར་དུ་དཔེ་ཆོས་ལོ་ཙཱ་ལ་མཐོང་ཆེན་དང་ནུས་པ་གང་ཡོད་འདོན་སྤེལ་བྱེད་དགོས།ལྷག་དོན་དུ་ང་ཚོས་དཔེ་ཆོས་དོན་སྒྱུར་བྱེད་སྐབས་ཤིན་ཏུ་ནས་སྣང་འཇོག་བྱེད་དགོས་པ་ཞིག་ལ་བསྒྱུར་བྱའི་མ་ཡིག་དེར་ངེས་པར་དུ་གོ་བ་གཏིང་ཟབ་ལོན་པའི་རྨང་གཞིའི་སྟེང་རྒྱ་ཡིག་རིག་གནས་ཀྱི་རྒྱབ་ལྗོངས་དང་འབྲེལ་བ་དམ་ཟབ་བྱས་ཏེ་སྒྱུར་བྱེད་བུ་ཡིག་དེ་ནང་དོན་གནད་ལ་འཁེལ་ཞིང་བརྗོད་པ་བདེ་བ་དང་ལྷག་པར་བོད་མི་རྣམས་ཀྱིས་གོ་བདེ་བ་ཞིག་ངེས་པར་ཡོང་བ་བྱ་རྒྱུ་ནི་ཤིན་ཏུ་ནས་གལ་ཆེ་བ་ཞིག་ཏུ་མཐོང་ངོ་།བོད་ལྗོངས་ཉིན་རེའི་ཚགས་པར་བོད་ཡིག་རྩོམ་སྒྲིག་པུའུ།སྐལ་བཟང་མཆོག་སྐྱིད